บอร์ดรับลูกเปิดเสรีค้าสลาก
กรรมการสลากกิน แบ่งฯ เล็งเปิดขายเสรีแก้ปัญหาผู้ค้าสลากรายย่อย&nbsp;
24 ก.ค. 2558

กรรมการสลากกิน แบ่งฯ เล็งเปิดขายเสรีแก้ปัญหาผู้ค้าสลากรายย่อย  
นายธนวรรธน์ พลวิชัย กรรมการสลากกินแบ่งรัฐบาล ในฐานะโฆษกคณะกรรมการสลากกินแบ่งรัฐบาล เปิดเผยหลังประชุมร่วมกับผู้ค้าสลากกินแบ่งรัฐบาลที่มีโควตาสลากที่ จ.อุดรธานี ว่า จากการลงพื้นที่พบว่า ผู้ค้าสลากประสบปัญหามีกำไรลดลง ที่สำคัญคือบรรดายี่ปั๊ว ซาปั๊ว ที่ขายสลาก พบว่าจากเดิมงวดเมื่อวันที่ 16 มิ.ย. มีการจำหน่ายตามราคา 72-73 บาท แต่มาถึงงวดนี้ราคาขายเพิ่มขึ้นเป็น 77-78 บาท ทำให้ผู้ค้าสลากที่ซื้อต่อจากยี่ปั๊วได้กำไรเพียง 2-3 บาทเท่านั้น ผู้ค้ารายย่อยเดือดร้อน
นอกจากนี้ ผู้ค้ายังเสนอขอให้สำนักงานสลากกินแบ่งฯ เปิดเสรีซื้อสลากได้แบบไม่จำกัด ตามความต้องการจริง โดยเน้นว่าจะต้องขายให้แก่ผู้ค้าตัวจริงเท่านั้น ซึ่งในวันที่ 24 ก.ค. จะประชุมร่วมกับผู้แทนจำหน่ายสลาก 11 จังหวัดภาคอีสานตอนบนอีกครั้ง เพื่อรวบรวมข้อมูลเสนอคณะกรรมการสลากฯ ที่จะประชุมกลางเดือน ส.ค.นี้ เพื่อพิจารณาว่าจะจัดสรรโควตาให้ผู้ค้ารายย่อยเหมือนเดิมคนละ 10 เล่ม หรือเปิดเสรี หรือรูปแบบอื่นๆ ที่อาจจะมีการเสนอเพิ่มขึ้นมาอีก
ทั้งนี้ คณะกรรมการฯ สอบถามความเห็นจากผู้ค้าว่าต้องการปรับปรุงแก้ไขอย่างไร เพื่อนำมาพิจารณาจัดจำหน่ายสลากรูปแบบใหม่ เพราะสัญญากับผู้ค้าโควตาเดิมที่เป็นนิติบุคคล องค์กรการกุศลต่างๆ และผู้ค้ารายย่อยที่จะได้รับคนละ 5 เล่ม กำลังจะหมดสัญญาลงในช่วงสิ้นปี โดยอยู่ระหว่างการรวบรวมข้อมูลต่างๆ และความต้องการสลากจริงของแต่ละจังหวัด เพื่อนำมาประกอบการพิจารณาจัดสรรโควตาสลากใหม่ในรูปแบบที่เหมาะสม
ด้านบรรยากาศการประชุมร่วมกับผู้ค้าสลากในพื้นที่ จ.อุดรธานี ผู้ค้าสลากส่วนใหญ่ ระบุว่า ทำอาชีพขายสลากมานาน 20-30 ปี ขณะนี้สลากที่รับมาจำหน่ายต้องซื้อในราคาฉบับละ 70.40 บาท และได้โควตาเพียงคนละ 5 เล่มเท่านั้น ทำให้ได้กำไรไม่เพียงพอในการเลี้ยงชีพ เพราะแต่ละงวดจะได้กำไรเพียง 4,800 บาท ยังไม่หักค่าเช่าร้าน ค่าพนักงานลูกจ้าง ค่าสลากที่เหลือ ขายไม่หมด ทำให้ต้องไปหาซื้อสลากจากยี่ปั๊วมาขายเพิ่ม แต่ราคาที่ยี่ปั๊วขายสูงถึงใบละ 77-78 บาท แต่ก็ต้องยอมนำมาขายเพื่อเพิ่มรายได้
นอกจากนี้ ตัวแทนผู้ค้าสลากเสนอว่าต้องการให้กองสลาก เพิ่มโควตาสลากให้เป็นอย่างน้อย 10 เล่มเท่าเดิม หรือตั้งราคาขายปลีกใหม่เป็นฉบับละ 90-100 บาท เพื่อให้ผู้ค้าสลากอยู่ได้ หรือให้โควตาเพิ่ม รวมทั้งมีการเสนอให้มีการเปิดเสรีการซื้อสลาก โดยให้ผู้ค้าทั้งรายย่อย รายใหญ่ สามารถซื้อสลากไปจำหน่ายได้ตามต้องการ เพราะทุกคนค้าสลากเป็นอาชีพมานาน จึงไม่มีปัญหาในการนำเงินสดไปวางซื้อสลาก หากสำนักงานสลากฯพิจารณาให้มีการเปิดเสรีค้าสลาก ก็ไม่ต้องซื้อผ่านยี่ปั๊ว ขณะที่ผู้พิการได้ยื่นหนังสือขอเพิ่มโควตาสลากที่ปัจจุบันได้เพียง 3 เล่ม